
Ιστορική αναδρομή στους αρχαϊκούς και ρωμαϊκούς χρόνους μέσω ξενάγησης στο Αρχαιολογικό Μουσείο Πάτρας με την Κοινο_Τοπία
Μια ενδιαφέρουσα επίσκεψη–ξενάγηση διοργανώνει η Εταιρεία Κοινωνικής Δράσης και Πολιτισμού Κοινο_Τοπία www.koinotopia.gr την Κυριακή 4 Δεκεμβρίου 2016 στο Αρχαιολογικό Μουσείο Πάτρας. Με τη βοήθεια του διπλωματούχου Αρχαιολόγου και ξεναγού Βασίλη Παναγιωτόπουλου τα μέλη και οι φίλοι του συλλόγου θα γνωρίσουν καλύτερα την ιστορική περίοδο της Πάτρας από την εποχή του Xαλκού έως και την Ύστερη Ρωμαϊκή περίοδο μέσω της περιήγησης του Μουσείου αλλά και του διαλόγου που θα ακολουθήσει. 
Η δράση αυτή εντάσσεται στα πλαίσια ενός διαχρονικού σχεδιασμού που στόχο έχει την προσέγγιση ιστορικών, κοινωνικών και πολιτιστικών χαρακτηριστικών της Πάτρας με τη βοήθεια συμπολιτών με ειδίκευση γνωστικού αντικειμένου. 

Στη δράση αυτή μπορούν να μετάσχουν άτομα από 16 ετών αφού προηγουμένως κάνουν την απαραίτητη επικοινωνία-κράτηση στο 2615.002009 Λόγω του περιορισμένου αριθμού θα ισχύσει σειρά προτεραιότητας στις δηλώσεις.
Το νέο Αρχαιολογικό Μουσείο στεγάζεται σε ένα μοντέρνας σύλληψης και αισθητικής κτήριο 3.000 τ.μ. στην βόρεια είσοδο της Πάτρας όπου φιλοξενούνται αντικείμενα από την εποχή του Χαλκού έως και την Ύστερη Ρωμαϊκή Περίοδο. 
Η μόνιμη έκθεση του μουσείου διαρθρώνεται σε τρεις μεγάλες θεματικές ενότητες, που καταλαμβάνουν αντίστοιχα τις τρεις αίθουσες του Μουσείου. Πρόκειται, για την αίθουσα του Ιδιωτικού Βίου, την αίθουσα της Νεκρόπολης και την αίθουσα του Δημόσιου Βίου. Οι δύο πρώτες άνοιξαν στις 24 Ιουλίου 2009 ενώ η τρίτη τον Ιούλιο του 2011. Το Μουσείο, επίσης, περιλαμβάνει αίθουσα περιοδικών εκθέσεων. Επιπλέον, στον χώρο του μουσείου λειτουργεί εκθετήριο και πωλητήριο του ΤΑΠ, αίθουσα εκπαιδευτικών προγραμμάτων, αίθουσα πολυμέσων και εικονικής περιήγησης, χώροι εξυπηρέτησης του κοινού καθώς και ένα αμφιθέατρο χωρητικότητας 140 θέσεων.
Το νέο Αρχαιολογικό Μουσείο φιλοξενεί την ιστορία της Πάτρας μέσα από 1300 εκθέματα, τα οποία ξεδιπλώνουν και αποτυπώνουν όλους τους τομείς του ανθρώπινου βίου, την καθημερινή ζωή, τη δημόσια διοίκηση και το θάνατο.


Ο ιδιωτικός βίος ζωντανεύει με αναπαραστάσεις κτηρίων και τα ψηφιδωτά που κοσμούσαν δάπεδα πλούσιων οικιών της Ρωμαϊκής Πάτρας.
Στη Νεκρόπολη ο επισκέπτης γίνεται κοινωνός των αρχαίων αντιλήψεων για τον θάνατο από τα προϊστορικά έως τα ρωμαϊκά χρόνια. 
Στο δημόσιο βίο πληροφορούμαστε για ότι συνέβαινε στην αρχαία πόλη από άποψη κοινωνική και διοικητική ενώ βλέπουμε και την αναπαράσταση ενός υδραγωγείου.

